**Къамел кхиоран заняти лакхарчу тобаннехь:**

 **«Нохчийн къоман г1иллакхаш»**

 **Воспитатель: Солтыгова М.А.**

**Коьчал: «Нохчийн къоман г1иллакхаш»**

1алашонаш:

1аморан: нохчийн г1иллакхех лаьцна кхетам балар.

Кхиаран: берийн доьзна къамел кхиор.

Кхетошкхиоран: Даймахке а, шен къоман г1иллакхашка а болу безам к1аргбар.

Г1ирс: воккхачу стеган а ,зудчуьн а суьрташ, нохчийн бедарийн суьрташ, яздархойн суьрташ, нохчийн ненан сурт, йовлакхан дозалла гойту сурт, суьртан кийсакаш, баьццара седанаш а, ц1ен кхосаберш а.

Хьехаран методаш: бертан, гайтаме.

Занятин тайпа: 1амийнарг т1еч1аг1дар.

 Занятин чулацам.

Ойла т1еерзор:

-«Мохк боцу аьрзу къиго а тергал ца до».

-Х1ун бохург ду иза? Х1ун аьлла хета шуна? (Берийн жоьпаш)
-Нийса бах, нагахь адамийн шен хьоме Даймохк бацахь, цуьнах кхечу къомах цхьа а вешара вац бохург санна х1ума ду иза. Вайн дахарехь хьалхара меттиг д1алоцу «Даймохк» боху дашо. Дуьненан муьлххачу а меттиге кхачарх, ша винчу, кхиъначу метте кхача сатесна хуьлу бакъволчу нохчочуьнан дог. Даймехкан сийлалла, мехалла, дозалла дуьйцуш, дуккха а произведенеш язйина поэташа, яздархоша. Царна юкъабоху иштта яздархой: Бадуев С.С., Гадаев М-С., Мамакаев М. А., Саидов Б.С., Гацаев Саь1ид иштта д1а кхин а…

Деригге седарчий схьадаларх сайна,

Дуьненан бахамаш кховдабарх схьа.

Хуьйцур бац сан Даймохк- массарел тайна!

Ког биллал меттиг а- ду и сан ц1а.

Керла коьчал йовзийтар.

Шортта а къаьмнаш ду Нохчийчохь дехаш, амма тахана вай дуьйцур дерг-нохчийн къам ду. Шуна девзара ду тахана цхьадолу нохчийн г1иллакхаш. Бух боцу х1орд санна шортта ду уьш, делахь вай мало йийр яц, иштта дуй иза?

Хазахетийтаран киртиг.

(Не1 туху. Чудог1у баба а, дада а. Бераш хьала а г1овттий, мара а лелхий, хьал-де хотту цаьршинга. )

-Бераш, вайга тахана хьошалг1а деана баба, дада. Шуна хазахеттай уьш баьхкина? (Берийн жоьпаш)

-Дада, мел нийса кхаьчна шуьшиъ! Тхо нохчийн г1иллакхаш, г1уллакхаш, 1адаташ дийца дохкуш ма дара! Ткъа хьанна девзар ду г1иллакхаш баккхийчарна санна?! Дада, хьоьга ду хьалхара дош, дийцахьа тхуна!

-Дера дуьйцура дара-кх! Муьлхачу хьокъехь долу г1иллакхаш дийца лаьа шуна аса?

-Бераш, дада вайна исбаьхьчу г1иллакхех лаьцна дийца волавалале, шоьга хатта лаьа суна: шуна муьлха г1иллакхаш доьвза воккхачун лерам бар юкъадохуш долу? (Берийн жоьпаш: воккханиг чуваьлча хьалаг1аттар, воккхачуьн некъ ца хадабар, воккхачул хьалха ца валар, нагахь некъахь вог1уш велахь, воккхачуьн дош ца дог1ор, иштта д1а кхин а..

-Нийса бах аша. Ткъа х1инца ала соьга, х1ун хаьа шуна нохчаша хьаша т1елацарх лаьцна? Шун х1усамехь муха т1елоцу хьаша? (Берийн жоьпаш)

(Дада): - Вайн г1иллакхаш юкъахь, бераш, йоккха меттиг д1алоцу хьешаца йолу юкъаметтигалло. Муьлххачу хенахь ваг1ахь а, муьлххачу къомах велахь а, воьвзуш велахь а, вацахь а, хьаша хаза т1елоцуш хилла нохчаша. Хьаша т1елаьцна волчу стеган декхар хилла – хьаша шен х1усамехь волчу ханна цуьнан могушаллех, дахарехь, бахамех жоп далар, шена кхераме долуш х1ума делахь а. Муьлххачу хенахь д1айиллина сискал а, хьокхам а хуьлуш хилла, хьаша ваг1ахь а олий.

Дешнаш т1ехь болх.

-Бераш, ткъа хаий шуна сискал а, хьокхам а х1ун ю?

Сискал- иза ахьарах деш долу даар ду, хьокхам- демах беш бу.

 Веъча, тоьллаче охьа а хаавой, х1ума а кхоллуьйти, х1усамехь уггаре а тоьлла йолу чохь мотт буьллуш хилла цунна. Хьаша вар- х1усаме беркат кхачар лору нохчаша.

Сада1аран миноташ.

Куьйгаш айбий, д1ах1отта.

Дехьа- сехьа д1а-схьа хьажа!

Шен-шен меттахь кхоссало!

Вовшашна т1е ма деттало!

-Х1инца кху тайпа хир ду вайн ловзар: ас аьтту куьг хьала дахийтича, цкъа вовшах тоха куьйгаш, охьа дахийтича- шозза. Тоьар ду. Дика ц1ий меттах даьккхи вай. Самукъа а даьккхи.

Бераш: -Дела реза хила хьуна, дада! Ткъа х1инца дийцахьа тхуна, муьлха меттиг д1алоцу зудчо нохчийн г1иллакхехь, 1адатехь?

Дада: И дика хаттар ду. Нохчийн г1иллакх, 1адат хьег1о даьккхича, зудчуьн дозалла ца хьаг1ош д1адерзо йиш яц. Зуда массо а къоман 1адаташкахь еза лоруш ю, амма нохчаша къаьсттина айъина зудчуьн, ненан сий.

Зудчуьн сий-ларам лакхара хилар гойту ишттачу г1иллакхаша, масала: йог1уш йоккха стаг ялахь, жима велахь а, воккха велахь а , хьала а г1еттина, де дика дан деза. Валар- висар юкъахь долуш къовсам нагахь нислахь, царна юкъа машар беш, зудчо шен коьртара даьккхина йовлакх кхоьссича, берта боьдуш хилла барт боьхнарш.

Иштта, нохчийн 1адатехь, зуда шен х1усам ларъеш ерг, х1усамехь йовхо латтош ерг, доьзалан т1аьхьло латтош ерг, доьзал оьзда, г1иллакхехь кхиош ерг лерина. Зуда- иза нана ю доьзалехь. Ненан дозалла дуьйцуш хьадисаш даьхкина вайн Элчанера (Делера салам-маршалла хуьлда цунна!) Церах цхьаъ ду:

Цхьана стага хаьттина вайн Элчане (Делера салам- маршалла хуьлда цунна!):

«Х1ай Делан Элча! Адамашна юкъахь уггаре дика г1иллакх шеца лелон везарг мила ву кху дуьненчохь?»-«Нана»,- жоп делла Элчано. «Т1аккха?» -«Нана»,- юха а жоп делла цо. «Т1аккха и д1аяьлча?»- «Нана»,- кхозлаг1а жоп делла Элчано. (Делера салам-маршалла хуьлда цунна) «Т1аккха ?»-« Да».

«Ялсамане ненан когаш к1елахь ю шуна»,- олуш хилла Мухьаммада. (Делера салам- маршалла хуьлда цунна)

Ловзар «Мнемотехника»

-Бераш, вай х1инца гайти дадийна а, бабийна а вай муха хьекъал долуш ду?

Шуна хьалха охьа дихкина суьрташ ду. Йиллина хан д1а яьлча, уьш шуна хьалхара схьа оьцар ду. Шун декхар ду тидам т1е а бахийтина цаьрга хьаьжна, уьш дагахь а латтийна, и шен хила дезачу тайпана д1анисдан. Т1екъевлинчу кехаташ чохь суьртан кийсакаш ю. Оцу кийсакех сурт х1оттаде.

 (Йо1а, машар беш, шен коьртара йовлакх охьа кхуссуш меттиг йолу сурт)

-Баба, берашна хаа лаьаш хир ду, нохчийн зударша муха бедарш лелош хилла? Дийцахьа тхуна, ахьа хаза дуьйцур дара и!

Баба: Дера дуьйцар дара- кх! Хаза а хеташ! Ладог1ал леррина!

Зудчун бедарш тайп-тайпана, бес-бесара к1адешца къастийна хуьлуш хилла. Цо зудчо нахана юккъехь д1алоцу меттиг гойтуш хилла, цуьнан хан гойтуш хилла. И бедар лаьтта чухула юхучу кучах, т1ехула юхучу кучах, доьхках, йовлакхах . Чухула юху коч атта к1адийнах тоьгуш хилла, цхьана басахь, хьорканаш т1е кхаччалц. Пхьош деха хуьлуш хилла. Ирахь- кач цхьана нуьйданан т1е д1а тосуш хилара. Чухула юхучу кучана т1е детех, дешех сигалш т1е тоьгура ,зудчуьн лааме, тароне хьаьжжина.

Чухула юхучу кучана т1ехула, кхолларах тера г1абали йохара.

Дешнаш т1ехь болх.

Ткъа хаьий шуна, х1ун ю г1абали? Г1абали- иза вайнехан зударийн коч ю.

Г1одъюккъе кхаччалц схьа яьстина хуьлуш хилла иза, чухула сигалш а гур йолуш. Г1абали бархатах, даринах, махмарах тоьгуш хилла Тайп-тайпана беснаш, кепаш хуьлуш хилла церан. Цу духаран хазалла еш дерг доьхка хилла. Дешица кечдеш хилла иза, дезачу т1улгашца.

Духар кхочушдеш хилла коьрта туьллучу йовлакхо. Зудабераша а, зударша а коьртахь атта йовлакхаш лелош хилла. Баккхийчу зударша коьртахь доккха йовлакх лелош хилла, чечакх йолуш, цуьнца чухта лелош хилла. Чухти чу шайн к1ажараш йоьхкуш хилла, юха куй санна т1е туьллуш хилла, мас ца гойтуш.

Бераш: Баба, Дела реза хила хьуна! Тхуна кхин д1а хаьар ду хьуна вайнехан зудчун духарах лаьцна. Аша тхуна дуккха а пайден долу х1ума довзийти.

Баба: Тхойшиъ х1инца д1а доьду. Бераш, бертахь 1елаш! Кеста юха а гур ду вай, Даламукълахь!

(Бераша 1а дика йо бабийца а, дадийца а)

Сада1аран миноташ:

Нагахь воккханиг чувалахь,

Сихха хьала г1оттур ву! (Бераш хьала г1овтту)

Малхе кхийдаш, батте кхийдаш,( бераш лакха хьала кхийда, коган буьхьигаш т1е а х1уьттий)

Деле маьршо йоьхур ю. (Куьйгаш хьала ойъу,до1а дечу кепехь)

Нанас човхавеш дош алахь, ( хьажо п1елг ластабо)

Цуьнан дош ас дохор дац.

Б1аьргаш хьаббина со хиларх, (б1аьргаш д1ач1ог1у)

Дадел хьалха оьккхур вац! (Шаьш болчехь бовду)

Йог1уш некъахь зуда ялахь, (Шаьш долчехь г1улчаш йог1у)

Цуьнан карахь т1оьрмиг балахь,

Ведда и хьаоьцур бу, ( Шаьш болччехь бовду, т1оьрмиг хьаоьцу куц х1оттадо)

И д1ахьуш г1о дийр ду.

Мичча кхачарх, хьекъал мел ду, (куьйгаш г1одаюккъе доьхку)

Кийрахь нохчийн дог сайн мел ду, (Дог долчу аг1ор т1е аьтту куьг туху)

Г1иллакх аса дуьтар дац,

Яхь ас цкъа а д1алур яц!

1амийнарг т1еч1аг1дар.

(Седанаш, кхосаберш д1асайоькъу берашна)

-Х1инца аса шуна «Г1иллакхаш» дуьйцур ду. Нагахь шайна и нийса хетахь, баьццара седа хьала айъа, нагахь нийса дац аьлла хетахь- ц1ен кхосаберг. Кийча дуй вай?

-Нагахь йог1уш йоккха стаг ялахь, цуьнан некъ хадо мегар дац. (Нийса ду)

-Чу хьаша ваг1ахь, хьалаг1атта оьшуш дац. (Нийса дац)

-Воккхачунна дуьхьала дош ала мегар дац. (Нийса ду)

-Нанас аьлларг ца дича а мега. (Нийса дац)

-Хьошана кхача хьалха ца биллича а мегаш ду.( Нийса дац)

Нийса жоьпаш дели! Шуна г1иллакхаш дика доьвзу!

Рефлекси:

-Бераш, стенах лаьцна дийцира вай тахана занятехь?

-Х1ун 1емира шуна керла?

-Мила веара вайга хьошалг1а?

-Стенах лаьцна дийцира цара вайна?

-Шуна хазахийтири заняти?